AAV:ผู้นำตลาดสายการบินโลว์คอสต์ต้นทุนเชื้อเพลิงลดลงอย่างมีนัยสำคัญ
บล.ไอร่า ระบุในบทวิเคราะห์ (12 ม.ค.) ว่า AAV เป็นผู้นำตลาดของสายการบินราคาประหยัดในภูมิภาคที่กำลังเติบโตอย่างแข็งแกร่ง ขณะที่ราคาน้ำมันดิบที่ปรับลดลง ทั้งนี้ประเมินราคาเป้าหมายปี 59 ที่ 6.70 บาท
12 ม.ค. 2559

บล.ไอร่า ระบุในบทวิเคราะห์ (12 ม.ค.) ว่า บริษัท เอเชีย เอวิเอชั่น จำกัด (มหาชน) หรือ AAV เป็นผู้นำตลาดของสายการบินราคาประหยัดในภูมิภาคที่กำลังเติบโตอย่างแข็งแกร่ง คาดได้รับประโยชน์จากจำนวนนักท่องเที่ยวที่เพิ่มขึ้น โดยเฉพาะในภูมิภาคเอเชียตะวันออกซึ่งเป็นตลาดที่สำคัญต่อสายการบินราคาประหยัดซึ่งมีระยะทางบินจำกัด เช่น Thai Air Asia
ขณะที่ราคาน้ำมันดิบที่ปรับลดลง ทำให้ AAV ลดสัดส่วนการทำสัญญาป้องกันความเสี่ยงราคาน้ำมันในปี 59 โดยเฉลี่ยเหลือเพียง 24% จากที่สูงถึง 50% ในปี 58 ซึ่งจะทำให้ต้นทุนเฉลี่ยเชื้อเพลิงของ AAV ลดลงอย่างมีนัยสำคัญและคาดว่าปัจจัยความเสี่ยงที่ราคาน้ำมันจะพุ่งสูงขึ้นในปี 59 ค่อนข้างต่ำ ทั้งนี้ประเมินราคาเป้าหมายปี 59 ที่ 6.70 บาท